KISLŐDI FALUHÍREK
2011. március 21.                                            2011/2. szám
Közeledik a tavasz! A megújuló természettel minden évben a ház körül is szeretünk rendet tenni. Ennek érdekében évente megszervezzük a lomtalanítási napokat. Ez évben is kértem a szolgáltató AVAR Kft. illetékeseit a szállítási időpont egyeztetésére, melyhez az alábbi választ kaptam:
Tisztelt Polgármester Asszony/Úr!

Az idei évtől az Észak-Balatoni Térség Regionális Települési Szilárdhulladék Kezelési Önkormányzati Társulás és az Észak-Balatoni Hulladékkezelési Konzorcium által megkötött közszolgáltatási szerződés alapján a konzorcium tagvállalataként végzi társaságunk a hulladékkezelési közszolgáltatást az Önök településén is.

A tavalyi év novemberében Önöknek megküldött előterjesztés tartalmazta az új hulladékkezelési rendszer bemutatását, a rendszer normál üzemeltetésének indulásától alkalmazandó díjszerkezetet, díjtételeket.

Tájékoztatjuk Önöket, hogy az új hulladékkezelési rendszer próbaüzeme 2011.február 1-én megkezdődött. A szelektív hulladékgyűjtő konténerek kihelyezése a települések gyűjtőszigeteire terv szerint 2011. március második felében megtörténik. A kihelyezést követő héten fogjuk indítani a szelektív gyűjtőjáratot.

2011. április 1-től szolgáltatási területünk minden településén a közszolgáltatási szerződésnek megfelelően heti gyakorisággal fogjuk a kukákat üríteni.

Várhatóan 2011. május 1-től kezdődik az új hulladékgazdálkodási rendszer próbaüzemet követő normál üzemeltetése. Ettől az időponttól kezdődően lép életbe az új díjszerkezet az új díjtételekkel, és a nem lakott lakóingatlanok tulajdonosainak is számlázásra kerül az alapdíj.

A közszolgáltatás része az évi egy alkalommal történő lomtalanítás. Ezt a korábbiaktól eltérő módon, új rendszerben kívánjuk lebonyolítani. Nem tervezünk előre meghirdetett napon a település egészére kiterjedő lomtalanítási akciót, hanem a lakosságnak háztartásonként előzetes bejelentés alapján a kuka ürítési napokon biztosítjuk ezt a lehetőséget március 1-től november 30-ig terjedő időszakban évente egyszer. Azonban ezt csak azoknak kívánjuk biztosítani, akiknek a lomtalanítás megrendelésének napján nincs lejárt határidejű tartozásuk.

A lomtalanítási igénybejelentéseket ügyfélszolgálatunkon, a fenti elérhetőségeinken tehetik meg az ingatlantulajdonosok. Munkatársaink csak az előre bejelentett címekről szállítják el a lomot.

Véleményünk szerint a közszolgáltatási díjat rendben fizetőkre nézve is indokolt, hogy az alapszolgáltatást nem fizetőket térítésmentes lomtalanítással nem támogatjuk a továbbiakban.

Az új lomtalanítási rendszer egyéb előnyei:

· rugalmasság, az ügyfeleknek megfelelő időpontban kerül sor a lomtalanításra,

· az ingatlan elé kitett lomokat nem szórják szét illetéktelen személyek,

· az időpont egyeztetéskor pontos tájékoztatást kaphat a lakó a kitehető lomok fajtáiról.

Lomhulladéknak tekinthető a háztartásokban életvitelszerűen keletkezett lakossági darabos hulladék, amely mérete vagy egyéb tulajdonsága miatt nem helyezhető el a mindennap használt gyűjtőedényben (kukában).

Néhány példa a lomhulladékra: bútordarabok, asztal, szék, ágy, ágybetét, matrac, bőrönd, szőnyeg, szőnyegpadló, játékok, kerti bútor, háztartási edények, tárolóeszközök.

Nem helyezhető ki: ömlesztett anyag, építési-bontási törmelék, rothadó anyag (élelmiszer, növényi maradék), állati eredetű hulladék (állat tetem, trágya, alom), veszélyes hulladék (akkumulátorok, elemek, gyógyszermaradék, növényvédő szer maradék, gép, járműbontási alkatrészek, stb.)

Természetesen amennyiben az önkormányzat vállalja a lom összegyűjtését és beszállítását, abban az esetben annak ártalmatlanítását díjmentesen vállaljuk.

Kérjük, hogy a fenti információkról a település lakosságát a helyben szokásos módon értesíteni szíveskedjenek.

Az eddigi gyakorlathoz hasonlóan továbbra is kérjük támogató közreműködésüket a változások jelzését illetően (be- ill. elköltözés, halálozás, tulajdonosváltás). Szintén kérjük kontroll  igazolásukat az ingatlantulajdonosok esetleges edényméret változtatásával kapcsolatban is.

A jövőben is célunk az Önökkel történő hatékony együttműködés annak érdekében, hogy a lakosság számára  a legmegfelelőbb szolgáltatást nyújtsuk.

Szíves közreműködésüket, segítségüket előre is köszönjük!
Tisztelettel:

Zsolnai Tamás                                                                                      Péter Gábor

Az AVAR Kft. legújabb közlése szerint a regionális hulladéklerakóba történő szemétszállítás várható kezdete 2011. május l. Ettől az időponttól már az új tarifák szerint kell megfizetni a szállítási és lerakási díjat. Ennek összegét a januári „Faluhírekben” már közöltük, de tájékoztatásként meg kívánom ismételni. A továbbiakban kötelező lesz a heti szállítás!
110-120 literes edény 715 Ft/forduló

80 literes                     570 Ft/forduló      

60 literes                     496 Ft/forduló
Az AVAR Kft. 1-2 fős háztartás esetén legalább 60 literes, 3-4 fős háztartás esetén  legalább 80 literes, ennél nagyobb létszámú háztartások esetén a 110-120 literes edényzetet fogadja el. 
A költségek csökkentése érdekében célszerűbb a kisebb kukát használni. Több árajánlat bekérése után, az önkormányzatok számára –  nagybani megrendelés esetén – az NPLAST tette a legkedvezőbb ajánlatot:

60, és 80 literes kerekes edény
5.600.- Ft+ÁFA = 7.000.- Ft         
120 literes kerekes edény

5.890.- Ft+ÁFA = 7.360.- Ft  

Amennyiben valaki az önkormányzaton keresztül szeretné a kukát beszerezni, igényét legkésőbb 2011. március-29-ig személyesen adja le  a Polgármesteri Hivatalban, a mellékelt igénylőlapon. Az igényelt mennyiséget egyszeri szállítással helybe hozzák.  Az önkormányzat vállalja, hogy az átvétel időpontjáról minden érintettet értesít és megszervezi a kiosztást.

Tájékoztatom a Tisztelt Lakosságot, hogy a körjegyzői feladatokat 2011. március 1-jétől  – az új körjegyző kinevezéséig –  Dobosi Gergely, Városlőd és Csehbánya Községek körjegyzője látja el.

A Körjegyző úr csütörtökönként 13 órától 16 óráig tart ügyfélfogadást Kislőd Község Önkormányzat hivatalos helyiségében (8446. Kislőd, Hősök tere 1.). Kérdéseikkel, javaslataikkal ez időben forduljanak hozzá bizalommal.

Az E-on-tól ugyan mindenki kapott tájékoztatót, de ezúton is szeretnénk felhívni a lakosság figyelmét, hogy a település teljes területén áramszünet lesz, március 24- 25 és  28-án 8,00-16,00 óráig.
Fenti napokon a Polgármesteri Hivatal telefonos ügyeletet tart (06-20/987-5551). Az Háziorvosi szolgálat, a szokásos rendelési időben sürgősségi betegellátást végez, de gyógyszerek felírására nincs lehetőség. 

A Balaton-felvidéki Vizitársulattal együttműködve, ez évben is folytatjuk a Kis-Torna patak  medrének kotrását. A munkálatokra várhatóan április hónap folyamán kerül sor a folyásirány szerinti baloldalon, az iskola udvartól a Kossuth utca alján lévő hídig. Kérjük a kerttulajdonosokat, hogy az érintett szakaszon – a patakmeder szélétől számított –  kb. 4 m szélességű földterületet szíveskedjenek szabadon hagyni, hogy a munkagép a veteményekben ne tegyen kárt! 

A közelmúltban a Bakonykarszt szakemberei jelezték,  hogy Kislődön az átemelő szivattyúk szűrői rendszeresen eldugulnak. Ennek leggyakoribb oka, hogy olyan hulladékok kerülnek a csatorna-rendszerbe, melyeket oda bedobni tilos! (Például: textíliák, eldobható pelenka, tampon, vatta stb.) Kérjük, hogy a felesleges kiadások elkerülése és az üzemelés biztonsága érdekében, szíveskedjenek nagyobb figyelmet fordítani a rendeltetésszerű használatra! 

A jó idő beálltával egyre több időt tölthetünk a kertben. Természetes, hogy mindenki igyekszik a portáját rendbe tenni, a felesleges ágaktól, kerti hulladéktól megszabadítani. Ennek érdekében engedélyeztük a heti kétszeri égetést. Ennek időpontja továbbra is keddi és csütörtöki napokon délután 17,00 és 19,00 óra között van. Kérjük, hogy egymásra való tekintettel is, a fenti időpontokat szíveskedjen mindenki betartani!

A Sobri Jóska Kalandpark idei nyitása 2011. április 1-én lesz. Tulajdonosai szeretnék közölni a lakossággal, hogy a kislődiek számára továbbra is ingyenesen látogatható a park!
Kislőd, 2011. március 21.


Tisztelettel:


Somogyi Anna

polgármester

1. oldal


